REPUBLIKA SRBIJA

NARODNA SKUPŠTINA

Odbor za ustavna pitanja

i zakonodavstvo

04 Broj: 612-339/15

27. april 2015. godine

B e o g r a d

NARODNA SKUPŠTINA

B e o g r a d

Odbor za ustavna pitanja i zakonodavstvo Narodne skupštine, dostavlja, na osnovu člana 194. stav 2. Poslovnika Narodne skupštine („Službeni glasnik RS” broj 20/12 - prečišćen tekst), Narodnoj skupštini Predlog autentičnog tumačenja odredbe člana 54. stav 1. Zakona o visokom obrazovanju („Službeni glasnik RS“, br. 76/05, 100/07 – autentično tumačenje, 97/08, 44/10, 93/12, 89/13 i 99/14).

Za predstavnika Odbora u Narodnoj skupštini određen je dr Aleksandar Martinović, predsednik Odbora.

PREDSEDNIK ODBORA

dr Aleksandar Martinović

Na osnovu člana 194. stav 2. Poslovnika Narodne skupštine („Službeni glasnik RS” broj 20/12 - prečišćen tekst)

Narodna skupština na sednici održanoj \_\_\_\_\_\_\_\_\_\_\_\_\_\_\_\_\_\_ 2015. godine, donela je

AUTENTIČNO TUMAČENjE

ODREDBE ČLANA 54. STAV 1. ZAKONA O VISOKOM OBRAZOVANjU („Službeni glasnik RS“, br. 76/05, 100/07 – autentično tumačenje, 97/08, 44/10, 93/12, 89/13 i 99/14)

Prema odredbi člana 54. stav 1. Zakona o visokom obrazovanju: „Organ poslovođenja univerziteta je rektor, fakulteta – dekan, akademije strukovnih studija – predsednik, visoke škole i visoke škole strukovnih studija – direktor. Organ poslovođenja se bira iz reda nastavnika visokoškolske ustanove koji su u radnom odnosu sa punim radnim vremenom, a izabrani su na neodređeno vreme. Organ poslovođenja bira se na tri godine sa mogućnošću jednog ponovnog izbora.“

Ovu odredbu treba razumeti tako da se organ poslovođenja odgovarajuće visokoškolske ustanove – rektor, dekan, predsednik, odnosno direktor bira na tri godine sa mogućnošću samo jednog ponovnog izbora u istoj ustanovi, pri čemu na ukupan broj mandata koji može da ima u toj ustanovi ne utiču promene u imenu i prezimenu tog lica, nazivu visokoškolske ustanove, kao i izmene i dopune zakona ukoliko one ne uređuju na drugačiji način pitanje ukupnog broja mandata poslovodnog organa u istoj ustanovi. Za ukupan broj mandata, koji u istoj ustanovi može da ima organ poslovođenja, nije od značaja da li je taj drugi mandat uzastopan ili je između dva mandata došlo do pauze.

Ovo autentično tumačenje objaviti u "Službenom glasniku Republike Srbije".

01 Broj

U Beogradu, \_\_\_\_\_\_\_\_\_\_\_\_\_\_, 2015. godine

NARODNA SKUPŠTINA

PREDSEDNIK

Maja Gojković

O b r a z l o ž e nj e

U Predlogu za donošenje autentičnog tumačenja odredaba člana 54. stav 1. Zakona o visokom obrazovanju, koji je podneo narodni poslanik Vladimir Orlić, ukazuje se da postoji nedoumica koja je nastala u primeni navedenog člana zakona – da li ovu odredbu treba tumačiti tako da isto lice u istoj visokoškolskoj ustanovi može biti imenovano za organ poslovođenja najviše dva puta, ili više od dva puta. Postavilo se pitanje da li promena naziva visokoškolske ustanove promena imena/prezimena lica koje je dva puta birano za organ poslovođenja visokoškolske ustanove omogućava da to lice bude birano u toj visokoškolskoj ustanovi više od dva puta, da li donošenje novog zakona, izmena i dopuna važećeg zakona utiče na računanje broja mandata za lice koje je dva puta bilo birano za organ poslovođenja visokoškolske ustanove, s obzirom na to da je u primeni uočena pojava da se isto lice u istoj visokoškolskoj ustanovi bira tri i više puta na funkciju organa poslovođenja. Prema Predlogu za donošenje autentičnog tumačenja, da bi se obezbedila dostupnost javne funkcije rektora, dekana, odnosno direktora visokoškolske ustanove, ograničenje broja mandata sprečavanje zloupotrebe te funkcije i sprečavanje korupcije, što je svrha odredbe člana 54. stav 1, tu odredbu Zakona treba razumeti tako da isto lice u jednoj visokoškolskoj ustanovi može biti imenovano za organ poslovođenja najviše dva puta u toku radnog veka bez obzira da li je u međuvremenu došlo do izmene naziva institucije, prezimena ili imena osobe ili promene zakona sve dok zakon propisuje ovo ograničenje.

Da bi se navadena odredba razumela treba imati u vidu da je ograničenje broja mandata za rektora i dekana uvedeno je u sistem visokog obrazovanja odredbama ranije važećeg Zakona o univerzitetu iz 2002. godine (član 101. stav 4. i član 110. stav 4) koje je, na odgovarajući način, zatim preuzeto i u važećem Zakonu o visokom obrazovanju, kao trajno opredeljenje zakonodavca kada je u pitanju vršenje funkcije organa/sistemu visokog obrazovanja. Ograničenje broja mandata treba da obezbedi podizanje kvaliteta rada visokoškolske ustanove, smanji mogućnost korupcije i obezbedi veću mogućnost za dostupnost javne funkcije koju obavlja organ poslovođenja.

Članom 107. stav 1. tačka 3a) Zakona o visokom obrazovanju propisao je kao prekršaj za koji će se novčanom kaznom kazniti visokoškolska ustanova, ako izabere organ poslovođenja suprotno odredbama ovog zakona (član 54. stav 1).

Prema tome, odredbu člana 54. stav 1. Zakona o visokom obrazovanju treba razumeti, odnosno tumačiti isključivo tako da se lice koje je izabrano za organ poslovođenja jedne visokoškolske ustanove prema ovom zakonu može još samo jednom ponovo izabrati za organ poslovođenja iste visokoškolske ustanove, odnosno najviše dva puta u toku radnog veka – bez obzira na to da li je sledeći, odnosno drugi mandat uzastopan ili je između dva mandata došlo do pauze, kao i bez obzira na promenu imena ili prezimena tog lica ili izmenu naziva te ustanove, odnosno ukoliko dođe do izmene ili dopune Zakona o visokom obrazovanju koje se ne odnose na ukupan broj mandata organa poslovođenja u smislu člana 54. stav 1. navedenog zakona. Prema navedenom zakonu nema osnova da isto lice bude izabrano više od dva puta za organ poslovođenja jedne visokoškolske ustanove.